Augusts fon Etingens

Augusts Georgs Frīdrihs fon Etingens (, 1823—1908) bija vācbaltiešu jurists un sabiedriskais darbinieks. Kalkūnes muižas īpašnieks.

 Dzīvesgājums 
Dzimis 1823. gada 5. jūlijā Visustu muižā (Wissust) Tartu apriņķī Vidzemes landmaršala Aleksandra fon Etingena (1798—1846) un viņa sievas Helēnas, dzimušas fon Knoringas (1794—1863), ģimenē.
Studēja tieslietas Tērbatas Universitātē (1841—1843), bija Vidzemes landmaršals (1857—1862), Vidzemes guberņas civilgubernators (1862—1868), īstenais valsts padomnieks (1857—1862), Vidzemes landrāts (1869) un Rīgas birģermeistars (1886—1889).

Viņam piederēja Dukermuiža (Duckershof) Tartu apriņķī un Ludes muiža (Ludenhof) Jegevas apriņķī, kuru viņš 1871. gada 24. aprīlī pārdeva savam brālim landmaršalam Nikolajam fon Etingenam (1826—1876) par 48 000 rubļu. Latvijā viņam piederēja Lielbornes muiža un Kalkūnu muiža, kurā bija liela ķieģeļu rūpnīca, kas apgādāja ar ķieģeļiem Daugavpils jaunceltnes, un spirta ražotne. No 1890. gada līdz 1892. gadam viņš uzcēla Kalkūnes muižas pili.

Miris 1908. gada 7. aprīlī Tērbatā.

 Ģimene 
Augusta fon Etingena jaunākais brālis Nikolajs fon Etingens bija Vidzemes landmaršals, Georgs Filips bija medicīnas zinātnieks, Aleksandrs — reliģijas zinātnieks, Eduards — zemes padomnieks un Arturs Joahims — fiziķis.

Viņa sieva bija Ida fon Vilkena (1827—1903), bērni:
 Aleksandrs (1848—1877), Lielbornes muižas (Groß-Born) īpašnieks
 Buhards (1850—1923), zirgaudzētājs
 Georgs (1851—1916), muižnieks
 Māra (Marissa) (1857—1883), apprecējās 1875. gadā ar Vecgulbenes muižas īpašnieku Heinrihu fon Volfu (1843—1897)
 Helēna (Ella) (1860—1885), apprecējās 1885. gadā ar ģenerālleitnantu Aleksandru fon Ikšķilu-Gildenbandu (Üxküll-Güldenband, 1856—1921)

 Ārējās saites 


Kategorija:1823. gadā dzimušie
Kategorija:1908. gadā mirušie
Kategorija:Vācbaltieši
Kategorija:Vidzemes guberņas cilvēki
Kategorija:Krievijas Impērijas īstenie valsts padomnieki